Verlate diere geskut ná nog ŉ noodlottige ongelukArgieffoto Altesaam 43 diere is oor die Paasnaweek in die Oos-Kaap geskut. Dit terwyl daar nog ŉ noodlottige ongeluk plaasgevind het toe ŉ motor Dinsdagaand ŉ bees getref het. Charles Bramwell, provinsiale verkeerswoordvoerder, het gesê een man is dood toe ŉ Audi A3 die dier getref het op die R63 tussen Alice en Middledrift. Twee ander mense insluitend die bestuurder is ernstig beseer en na die Grey Hospitaal in King William’s Town geneem as gevolg van die ernstige aard van hul beserings. Volgens Bramwell was die verlate dier en hoë spoed die oorsaak van daardie ongeluk. ŉ Saak van strafbare manslag word ondersoek. Volgens Bramwell het provinsiale verkeersbeamptes tussen Donderdag en Dinsdag sowat 15 500 voertuie deursoek, en 163 voertuie is ingesleep omdat dit nie padwaardig was nie. 14 motoriste is vasgetrek vir dronkbestuur terwyl 29 ander vir ander aanklagte in hegtenis geneem is.